Indien trak sig efter kvalifikationen, fordi FIFA ikke ville tillade holdet at spille med bare fødder ved slutrunden. Og FIFA besluttede, at der ikke blev inviteret et reservehold i stedet. Skotland kvalificerede sig til slutrunden som nr. 2 i gruppe 1 (British Home Championship), men skotterne afslog at rejse til Brasilien, da de havde besluttet kun at deltage i VM, hvis de blev britiske mestre. Frankrig, der ikke havde kvalificeret sig, blev tilbudt Skotlands plads, og accepterede i første omgang. Men en måned senere ombestemte de sig med den begrundelse, at der var for langt mellem slutrundens spillesteder. Tyrkiet, der havde vundet over Syrien i kvalifikationen, blev det tredje land til at trække sig. Portugal blev tilbudt den ledige plads, men afslog. Dermed blev slutrunden, der var planlagt til 16 hold, gennemført med kun 13 hold.